GENESE 

Matamana negana 

IMatamana negana ai na Dirava ese guba bona tanobada e karadia. 
2 Tanobada na asi oromana bona asi anina; dibura danu gadobada vada 
e gorua ahu. Bena Dirava laumana na gado kopina ai e loava. 3 Dirava 
eto, Diari aine vara. Bena diari na e vara. 4 Dirava ese diari e itaia, vada 
e namo; bena Dirava ese diari bona dibura e haridia. 5 Dirava ese diari 
ladana e hatoa Dina; dibura ladana e hatoa Boi. Ado e rahi daba e rere, 
dina gini-gunana. 

6 Dirava ma eto, Gau ta aine vara gadobada daenai, ranu baine haridia. 
7 Bena Dirava ese gau ta e karaia, henu ranudia bona atai ranudia ihididia. 
Bena unu e vara toma. 8 Dirava ese una gau ladana e hatoa Guba. Ado 
e rahi, daba e rere, dina iharuana. 

9 Dirava ma eto, Guba henunai e miamu ranudia na ae hahebou, gabu 
tamona ai, tano kaukauna baine hedinarai. Bena unu e vara toma. 10 Dirava 
ese tano kaukauna ladana e hatoa Tanobada; bona ranu na edia gabu ai 
e hahebou ladadia e hato Davara. Dirava ese e itaia, vada e namo. 1 1 Dirava 
ma eto, Tanobada ai rei aine vara, bona ava idau-idau mai nadinadidia, bona 
huahua audia danil mai huahuadia, huahua idau-idaudia mai nadinadidia. 
Bena unu e vara toma: 12 rei e vara tanobada ai, bona ava idau-idau mai 
nadinadidia, bona huahua audia mai huahuadia, huahua idau-idaudia mai 
nadinadidia. Dirava ese e itaia, vada e namo. 13 Ado e rahi, daba e rere, 
dina ihatoina. 

13 Dirava ma eto, Diari ae vara guba ai, dina bona hanuaboi bae haridia, 
bona toa ai baela, guitau bona lahara toadia, bona dina toadia, bona lagani 
toadia. 1 5 Guba ai bae diari, tanobada bae hadiaria. Bena unu e vara toma. 
16 Dirava ese diari badadia rua e kara: badana ese dina baine lohiaia, bona 
maragina ese hanuaboi baine lohiaia eto. Hisiu danu e kara. 17 Dirava 
ese guba ai e atodia, tanobada bae hadiaria totona; 18 dina bona hanuaboi 
bae lohiadia bona diari bona dibura bae hididia totona. Dirava ese e itaia, 
vada e namo. 19 Ado e rahi, daba e rere, dina ihahanina. 

20 Dirava ma eto, Mauri gaudia momo davara ai ae vara, bona manu 
tanobada daenai ae roho guba henunai. 21 Bena Dirava ese lakara-donodono 
bona rui bona davara ai e maurimu bona e reremu gaudia iboudiai e karadia, 
bona roho manudia iboudiai danu. Dirava ese e itaia, vada e namo. 22 Bena 
Dirava ese e hanamodia, eto, Besemui ba havaradia, ba hutuma, davara 
idoidiai bae honu honu dae; manu danu bae vara rohoroho tanobada ai. 
23 Ado e rahi, daba e rere, dina iha-imana. 

24 Dirava ma eto, Tanobada ese mauri gaudia idau-idau baine havaradia, 

boromakau, bona tano ai e raumu gaudia, bona tanobada boromadia idau- 
idau, ta ta ena bese ena bese ai. Bena unu e vara toma. 25 Bena Dirava 
ese tanobada boromadia idau-idau bona boromakau bona tano ai e raumu 
gaudia iboudiai e karadia, ta ta ena bese ena bese ai. Dirava ese e itaia, 
vada e namo. 26 Bena Dirava ma eto, Taunimanima aina karaia, lau laulaugu 
bona lau heida-idagu; davara gwarumedia bona atai manudia bona boromakau 
bona tanobada idoinai tano ai e raumu gaudia iboudiai ia ese baine biagudia. 
27 Bena Dirava ese taunimanima e karaia, ia heida-idana, Dirava ida-idana 
e karaia: maruane bona hahine e karadia. 28 Bena Dirava ese e hanamodia, 
eto, Besemui ba havaradia, ba hutuma; tanobada ba hahonua bona ba 
biagua; davara gwarumedia bona atai manudia bona mauri gaudia tanobada 
ai e loamu iboudiai ba biagudia. 29 Dirava ma eto, A itaia, mai nadinadidia 
avadia bona mai huahuadia audia vada na henimui, amui aniani; 30 tanobada 
boromadia iboudiai danu, bona atai manudia iboudiai, bona mauri gaudia 
tanobada ai e loamu iboudiai, na ava raudia vada na henidia, adia aniani. 
Bena unu e vara toma. 31 Dirava ese e kara gaudia ib.oudiai e itadia, nanamo 
heherea. Ado e rahi, daba e rere, dina ihatauratoina. 

2Unuhetomana guba bona tanobada mai anidia idoidiai vada e kara 
guguru. 2 Dina ihahituna ai, Dirava ese ena gaukara idoidiai e hadokodia: 
dina ihahituna ai ia ese ena gaukara iboudiai e ato diho, e laga ani. 3 Bena 
Dirava ese dina ihahituna e hanamoa bona e hahelagaia: badina be una dina 
ai ena gaukara iboudiai e ato diho, e laga ani. 

Adam 

4 Guba bona tanobada ikaradia herevadia bini: ihavaradia negana ai 
Dirava lehova ese tanobada bona guba e karava dinana ai, 5 uda audia 
ta be tanobada ai do se miava, aniani avadia ta do se vara; badina be Dirava 
lehova ese medu tanobada ai do se hadihoa, asi tauna danu tano ibiru-henina. 
6 A varahu be tanobada amo eme dae, tano kopina idoinai vada eme 
hapariparia. 7 Bena Dirava lehova ese taunimanima tano gahuna amo 
e karaia, mauri lagana ia uduna matudia ai e hahoho dobi, taunimanima 
na mauri tauna ai e halaoa. 

8 Dirava lehova ese imea ta e karaia, ladana Eden, mairiveina kahana ai, 
bena vada e karaia tauna unuseni ai e atoa, baine noho. 9 Dirava lehova 
ese au danu tano ai e havaradia, ita-itadia bona ianidia nanamo audia iboudiai; 
mauri auna danu imea bogaraginai, namo bona dika idibalaidia auna danu. 
10 Eden imeana amo sinavai ta e am ela, imea e hapariparia; e aru parara, 
sinavai hani ai ela. 11 Ginigunana ladana na Pison; ia be Havila tanona 

e arua hegege: una tano ai gold e davariamu, 12 gold namo-hereana; bedolak 
bona onuku nadidia danu unuseni ai. 13 Sinavai iharuana ladana na Gihon: 
una sinavai be Etiopia tanona e arua hegege. 14 Sinavai ihatoina ladana 
na Tigris: ia be Asuria tanona mairiveina kahana amo e am laomu. Sinavai 
ihahanina na Eufrate. 15 Dirava lehova ese hari tau e abia, Eden imeana 
ai e atoa, ia ese baine biru henia bona baine regua. 16 Dirava lehova ese 
hari tau e haduaia, eto, Imea audia iboudiai huahuadia bavani, emu ura 
hegeregerena; 17 a namo bona dika idibalaidia auna huahuana una mo basio 
ania; badina be ia bavania dinana ai oi na ba mase vaitani. 

18 Dirava lehova ma eto, Hari tau na sibona baine noho na dia namo; 
lau ese ia bamona aina karaia. 19 Bena Dirava lehova ese tano amo 
tanobada boromadia iboudiai e karadia, bona atai manudia iboudiai danu. 
Bena ia ese hari tau, Adam, vairanai e hakaudia, baine diba ia ese ladadia 
ede baine hato toma: mauri gaudia iboudiai ta ta Adam ese ladadia e hato. 
20 Taunabunai, Adam ese boromakau iboudiai ladadia e hato, bona atai 
manudia bona tanobada boromadia danu; a Adam na asi bamona ta ia baine 
durua. 

21 Bena Dirava lehova ese Adam e hamahutaia hedavauhe. Bena ruduna 
turiana ta e abia lasi, turia gabuna be hidio ai e daia ahu. 22 Bena Dirava 
lehova ese Adam ena amo e abia lasi turiana na hahine ta e karalaia, Adam 
dekena e laohaia. 23 Bena Adam eto, Ina na turiagu turiana bona hidiogu 
hidiona: ladana bae hatoa Hahine, badina be Tau ena amo vada e abia lasi. 
24 Badina bunai tau ese tamana sinana baine rakatanidia, adavana baine 
badinaia, raruosi na anidia tamona ai baela.- 25 Idia raruosi, Adam mai 
adavana ida, na asi edia riorio gaudia, to asie hemaraiva. 



s. 12. "bedolak" bona "onuku" be nadi ladadia. 

s. 23. Heberu gadodia ai "tau" bona "hahine" na dia hereva idau-idau, Motu gado 
ai na heto; "tau" be "ish", "hahine" be "isha". Una dainai Adam eto, "Ladana 
bae hatoa "Isha" badina be "ish" ena amo vada e abia lasi." 

Gwau-edeede 

3Gaigai ena aonega ese Dirava lehova e kara boromadia iboudiai edia 
aonega e hereadia. Ia ese hahine e nanadaia, eto, Momokani Dirava 
eto umui na imea audia ta huahuana basio ani a? 2 Bena hahine ese gaigai 
e haere henia, eto, Imea audia huahuadia baia ani; 3 to Dirava eto "Imea 
bogaraginai e ginimu auna huahuana basio ania bona basio daua toho, ba 
mase na garina". 4 Gaigai ese hahine e hamaoroa, eto, Momokani, umui 
na basio mase: 5 Dirava vada dib ana raruosi bavania dinana ai na matamui 
bae papa, bena Dirava ida ba hegeregere, namo bona dika ba diba. 

6 Hahine ese e itaia, una au huahuana be aniani gauna namona, ita-itana 
danu namo, bona lalo-parara ihavarana gauna; bena ia ese e abia, adavana 

danu e henia, ia danu e ania. 7 Bena raruosi matadia e papa, vada e diba 
idia na gagaedia mo nonoho; bena idia ese suke raudia e turi hebou, edia 
riorio gaudia e kara. 8 Bena raruosi ese Dirava lehova gadona e kamonai, ia 
na dina kerumana ai imea lalonai e loava; bena Adam mai adavana ida 
Dirava lehova vairana amo e komu, imea audia muridiai. 9 Bena Dirava 
lehova ese Adam e boi henia, eto, Oi na edeseni ai? 10 la na e haere, 
eto, Gadomu imea lalonai na kamonai, bena vada na gari, badina be gagaegu 
mo na noho, taunabunai na komu. 11 Dirava lehova eto, Daika ese e 
hamaoromu oi na gagaemu mo noho? Lau na haduamu basio ania nato 
huahuana vada o ania a? 12 Adam e haere, eto, Vada o henigu baine bamogu 
hahinena ese una au huahuana e henigu, bena na ania. 13 Bena Dirava 
lehova ese hahine e gwau henia, eto, Ina na dahaka vada o karaia? Hahine 
na eto, Gaigai ese e koigu, bena na ania. 

14 Bena Dirava lehova ese gaigai e gwau henia, eto, Unu vada o kara 
toma dainai, emu dika davana be boromakau iboudiai bona uda boromadia 
iboudiai edia dika davadia baine hereadia: kopamu ai do ba rau, tano 
gahuna bavania, emu mauri* dinadia iboudiai. 15 Lau ese oi bona hahine 
baina haheinai hehenimui, oi garamu bona ia garana danu baina haheinai 
hehenidia. Ia ese oi kwaramu baine huaria, bona oi ese ia aena geduna 
ba tutua. 16 Hahine danu e gwau henia, eto. Emu rogorogo hisina lau ese 
baina habadaia; hisihisi ai ba mara, to adavamu ba ura henia, ia ese biagumu 
ai bainela. 17 Adam danu e gwau henia, eto, Adavamu erena o kamonai, 
bena na haduamu basio ania nato huahuana vada o ania, una dainai tano 
vada baine dika oi bagumu ai. Tano anina bavania mai hekwarahimu ida 
emu mauri dinadia iboudiai. 18 Au giniginidia bona ava giniginidia danu 
tano ai bae vara oiemu ai. Tanobada avadia anidia do bavani. 19 Vairamu 
varahuna ai bavaniani ela bona tano ba lou henia, badina be tano amo 
oma. Oi na tano gahuna: tano gahuna danu do ba lou henia. 

20 Bena Adam ese adavana ladana e hatoa Heva badina be ia na mauri 
taudia iboudiai sinadia. 21 Bena Dirava lehova ese boromakau kopidia 
amo hahedoki dabuadia e kara, Adam ena bona adavana Heva ena, raruosi 
e hadabualaidia. 

22 Bena Dirava lehova eto, Taunimanima a itaia, ia na lau hegeregeregu 
ai vada ela, namo bona dika baine diba; readia ia ese imana ma baine toia 
roro, mauri auna huahuana baine abia, baine ania, bena baine mauri hanai- 
hanai. 23 Taunabunai Dirava lehova ese Moale imeana lalona amo e lulua 
lasi, tano amo e vara tanona baine biru henia. 24 la ese Adam e lulUa 
lasi; bena Moale imeana mairiveina kahana ai kerubi e haginidia, bona 
lahi darena e atoa, una dare matana e hegiro hanaihanaiva, mauri auna 
ilao-henina dalana e laoa ahu. 

s. 20. "Heva" anina be "mauri". ©b.s.a. 1974 

